समालखा नई अनाज मंडी का मार्केट कमेटी चेयरमैन हरपाल जौरासी ने औचक निरीक्षण किया। इस दौरान उन्होंने किसानों तथा आढ़तियों की समस्याएं सुनते हुए उनके समाधान करने का आश्वासन दिया। साथ ही अधिकारियों को भी इस संबंध में आवश्यक दिशानिर्देश दिए। धान के सीजन को देखते हुए चेयरमैन ने अनाज मंडी का दौरा कर कट्टों का वजन करवाया तो कई आढ़तियों के तौल में कमी पाई। चेयरमैन हरपाल ने आढ़तियों को चेतावनी देकर छोड़ दिया वहीं मार्केट कमेटी सचिव पवन को भी इस तरफ ध्यान देने के निर्देश दिए। उन्होंने कहा कि किसानों को पूरा तोल मिलना चाहिए और उनकी फसल की उचित कीमत मिले इसका ध्यान रखना हमारा कर्तव्य है। मार्केट कमेटी के वाइस चेयरमैन प्रवीन गर्ग, मार्केट कमेटी सचिव पवन नागपाल, गोपाल शर्मा, नरेंद्र कुमार, नीरज गोयल मौजूद रहे।